**Sajtóanyag**

**A pokol bugyrai…**

**„Málenkij robot” - Kényszermunka a Szovjetunióban**

**Magyar Nemzeti Múzeum új kiállítóhelye**

**Megnyitó: 2017. november 25.**

**A Magyar Nemzeti Múzeum november 25-én nyíló új állandó kiállítóhelye „A pokol bugyrai… „Málenkij robot” – Kényszermunka a Szovjetunióban”, a második világháború után tömegesen elhurcolt nők és férfiak számára állít emléket. A kiállításnak otthont adó, Ferencvárosi pályaudvar mellett álló „atombiztos” épület egykor a Magyar Államvasutak légoltalmi óvóhelye és vezetési pontja volt, ma itt található a központi Málenkij Robot Emlékhely.**

A romos Magyarország az 1944-es német megszállást és a nyilas uralmat követően sem lélegezhetett fel. A háború és a holokauszt milliókat érintő pusztításai után a szovjet Vörös Hadsereg újabb megpróbáltatás elé állította a lakosságot.

A világháborúban és azt követően több ezer magyar civil esett szovjet fogságba, és került ki a Szovjetunióba, ahol az elsődleges cél nem a foglyok elpusztítása, hanem a háborúban elpusztított ország újjáépítése volt. Miután Magyarországra érkezett a Vörös Hadsereg, nyomukban hadifogolygyűjtő-táborok jöttek létre, ahonnan a foglyokat folyamatosan bevagonírozták, majd a Szovjetunió különböző területeire, málenkij robotra szállították.

A háború következtében megnőtt fogolylétszám miatt a GUPVI, a külföldiek Gulagjaként emlegetett táborok száma is jelentősen több lett. A munkatáborok mindennapjai szigorú szabályok között zajlottak: hajnali ébresztő, órákon át tartó sorakozó és létszámellenőrzés, ételosztás, majd 12-14 óra munka után térhettek csak vissza az emberek. A nők és a férfiak kivétel nélkül mind kemény fizikai munkát végeztek, és napi teljesítményük után kapták még következő napi fejadagjukat. Az étel mennyisége és minősége, a nehéz munka, valamint a borzasztó higiéniás viszonyok is mind közrejátszottak abban, hogy a táborokban egymást érték a halálesetek. Az embertelen körülmények következtében megközelítőleg 300 ezer magyar veszíthette életét a Szovjetunióban.

A kiállítás fényképeken, plakátokon, visszaemlékezéseken és túlélőktől származó tárgyakon keresztül mutatja be Magyarország második világháborús végnapjait, a kényszermunkára elhurcoltak keserves mindennapjait, és a hazatérés keserédes pillanatait.

A Magyar Nemzeti Múzeum újonnan megnyílt kiállítóhelyén mobiltelefonos applikáció, multimédiás alkalmazások, múzeumpedagógiai foglalkozások segítik a különböző korú látogatókat abban, hogy átérezzék a malenkij robotra elhurcolt százezrek kilátástalan helyzetét.

*Nyitva tartás*

Kedd-vasárnap 10.00-16.00 (regisztrációt követően)

A bunker épületben **csak csoportos** látogatás lehetséges. (Minimum 10 fő, maximum 20 fő)

A csoportok fogadása **előzetes bejelentkezés** alapján lehetséges.

További információk és jelentkezés: [malenkij@mnm.hu](mailto:malenkij@mnm.hu), +36 1 327 77 03

Figyelem! 2018. április 1-től nyári nyitva tartási rend lép érvénybe.

*Megközelíthetőség*

Cím: 1097 Budapest, Fék utca 6.

Tömegközlekedéssel: 1-es villamos, megálló: Ferencváros vasútállomás – MNM Málenkij Robot Emlékhely

Bővebb információ:

Szily Marianna – szily.marianna@mnm.hu, +36 30 479 7263

Berényi Marianna – berenyi.marianna@mnm.hu, +36 30 788 7552

www.mnm.hu, [www.facebook.com/nemzetimuzeum](http://www.facebook.com/nemzetimuzeum), www.instagram.com/magyarnemzetimuzeum